
NOTE
	fra:
	Generalsekretariatet for Rådet

	til:
	De Faste Repræsentanters Komité/Rådet

	Vedr.:
	Udkast til Rådets konklusioner om Sudan/Darfur


1.
På mødet den 28. oktober 2004 nåede Den Udenrigs- og Sikkerhedspolitiske Komité inden for rammerne af sit ansvarsområde til enighed om vedlagte udkast til Rådets konklusioner om Sudan/Darfur.

2.
Coreper opfordres derfor til at bekræfte og godkende udkastet til konklusioner og forelægge det for Rådet til vedtagelse.

________________________

BILAG
Udkast til Rådets konklusioner om Sudan/Darfur

1.
Rådet minder om sine tidligere konklusioner og gentager, at opfyldelsen af kravene heri og i FN's Sikkerhedsråds resolution 1556 og 1564 vil påvirke de fremtidige forbindelser mellem alle parter i Sudan og EU.

2.
Rådet konstaterer med dyb bekymring, at sikkerhedssituationen i nogle områder af Darfur er blevet forværret i de seneste uger, fordi alle parter har brudt våbenhvilen. Rådet er foruroliget over, at Sudans regering har undladt at opfylde mange af sine forpligtelser, og anmoder igen om, at regeringen navnlig stopper og neutraliserer Janjaweed-militsen. Rådet noterer sig des​uden med stigende bekymring oplysninger om, at antallet af angreb fra oprørsgruppers side er tiltagende. Det fastholder sit politiske pres på Sudans regering og de øvrige parter og udeluk​ker ikke indførelse af sanktioner.

3.
Rådet opfordrer indtrængende alle parter til nøje at overholde indstillingen af fjendtlighederne eller våbenhvileaftalerne for derved at skabe et gunstigt klima for fredsforhandlingerne i Abuja og forhandlingerne i Nairobi. Rådet fordømmer på det kraftigste ethvert angreb på civile, navnlig de fortsatte tilfælde af voldtægt, og gentager, at de ansvarlige på alle niveauer vil blive draget til ansvar for overtrædelser af menneskerettighederne og den internationale humanitære folkeret. I den forbindelse bekræfter Rådet på ny sin fulde støtte til FN's under​søgelseskommission.

4.
Rådet konstaterer med tilfredshed, at Sudans regering har givet tilsagn om at undertegne og ensidigt gennemføre den humanitære protokol, der blev forhandlet under den seneste runde af Abuja-forhandlingerne, og opfordrer indtrængende SLM/A og JEM til omgående at underteg​ne protokollen. Hvis dette ikke sker, vil de stadig vanskeligere betingelser for at yde humani​tær bistand i Darfur forværres yderligere.

5.
Rådet ser med tilfredshed på kommunikéet fra Den Afrikanske Unions (AU) Freds- og Sik​kerhedsråd af 20. oktober og beslutningen om at deployere en udvidet og proaktiv overvåg​ningsmission (AMIS) med en stab på 3 320, herunder 450 observatører og op til 815 civile politifolk. Rådet bekræfter på ny sin fortsatte støtte til AU og navnlig, at det er rede til at yde bistand og ekspertise til deployeringen af overvågningsmissionen for så vidt angår finansie​ring, logistik og materiel samt personel, herunder militære observatører, hvis dette ønskes. I den forbindelse er EU blevet enig om at bidrage med et beløb på 80 mio. EUR fra den afri​kanske fredsfacilitet til den udvidede AU-mission. Rådet er rede til at stille planlægnings- og teknisk ekspertise til rådighed for AU's hovedkvarter med henblik på at støtte AU ved gen​nemførelsen af deployeringsplanen for overvågningsmissionen. Rådet er desuden rede til at rådgive og bistå i forbindelse med politiopgaver, hvis det anmodes herom.

6.
Rådet noterer sig med tilfredshed genoptagelsen af fredsforhandlingerne mellem Sudans rege​ring og SPLM/A i Nairobi. Da man i forbindelse med Naivasha-processen allerede er nået til enighed om alle politiske nøglespørgsmål, opfordrer Rådet indtrængende Sudans regering og SPLM/A til hurtigt at afslutte drøftelserne om de udstående spørgsmål vedrørende gennemfø​relsen og undertegne en samlet fredsaftale inden årets udgang.

7.
Rådet noterer sig også forhandlingerne i Abuja mellem Sudans regering og modstandsbevæ​gelserne i Darfur. Rådet noterer sig også, at der i Cairo er indledt en politisk dialog mellem Sudans regering og National Democratic Alliance. Rådet ser med tilfredshed på denne udvik​ling og opfordrer alle parter til at gøre alt for at søge politiske løsninger, der kan afhjælpe de eksisterende klagepunkter og problemer.

8.
Rådet noterer sig med bekymring, at da en tredjedel af Darfurs befolkning stadig er afhængig af humanitær bistand, og da der fortsat er en stigning i antallet af internt fordrevne, er der sta​dig behov for yderligere humanitær bistand, hvilket kræver øjeblikkelig opmærksomhed fra det internationale samfunds side. Rådet noterer sig, at der vil være behov for en konstant humanitær indsats et godt stykke ind i 2005. Den Europæiske Union og dens medlemsstater har indtil videre ydet et betragteligt bidrag til den humanitære bistand. Rådet har noteret sig, at det er af afgørende betydning, at der ydes yderligere humanitær bistand i de kommende måneder, og opfordrer alle FN's medlemsstater til at reagere positivt på yderligere appeller om bistand fra De Forenede Nationer og internationale humanitære organisationer.

________________________







14011/04

pg/BL/hkj
1

DG E V
  DA

